钦定古今图书集成/明伦汇编/交谊典/第021卷 > 《同年燕集诗序》明·何乔新
## 钦定古今图书集成/明伦汇编/交谊典/第021卷 > 《同年燕集诗序》明·何乔新

“君子之燕乐，非肆情觞豆而已，所以讲礼文，敦交谊，
而尽欢洽之情也。”予同年登进士第者三百有五十
人，其官秋台者盖五十馀人。自甲戌迄今，十有五年
之间，或迁他官，或以丧去职，或不幸化为异物，五十
馀人之中，其在者十有一人而已。成化戊子春正月，
上以元夕令节，百官各予假十日。《员外郎广信周宗》
用，语凡同年官秋台者曰：“吾曹终岁询鞫，不遑燕私。
今天子幸赐休假，盍相与为会，以罄一日之欢乎？”众
咸以为然，期以是月十八日，合醵治具于宗用之家。
至期毕会。会者，永丰刘宽仁，永新刘主敬，古嵊谢永
清，丰城范彦声，南昌熊迪吉，华亭王廷玉，羊城韩阜
民，庐陵陈时庄，会稽吴文谟暨予与宗用也。是会也，
坐以齿为序，尚齿也；酒以醉为度，极欢也。献酬进退
必以礼，违礼者辄罚。三巨觞，崇礼也；歌《伐木》之诗，鼓
《南薰》之调，而金缕艳曲，檀槽淫响，不奏于樽俎之间，
乐而不失其正也。其所谓讲礼文、敦交谊，而尽欢洽
之情者欤？予在京师者八年，公卿贵人酒食伎乐之
燕未尝赴，虽寮友之会亦鲜与焉。与而乐者，莫兹会
若也。于是诸君子取苏子卿《赠李陵诗》“愿言崇令德，
随时爱景光”之句为韵，各赋诗一章以志之，而属予
为序。予因循未暇为。又二月而予有福建宪副之命，
念暌违之有日，而玆乐之不可再也，乃序之以归宗
用。嗟乎！予同年之友亦多矣，其有名位稍崇而傲然
视同进若涂人者，亦有乘其颠危而挤之者，彼独何
心哉？而予十一人独相亲厚如此，是可以警薄俗矣。
乃各录一卷，藏于家。异时湖山千里之外，览斯文而
诵诸君子之诗，停云之思，殆将怅然不自胜矣。